1Iyanaé paseng iya napalettu’é PUWANGNGE lao ri Nabi Habakuk.
2Oh PUWANG, gangka kégika harusu gora méllau pattulung? Uppannapa Muwéngkalingai sibawa mupassalama’ki polé ri appanrasa-rasangngé?
3Magi Muleppessakka mitai maéga makkuwaro ja? Masa tahak-Ko mitai maéga makkuwaro pelanggarang? Kégi-kégi engka ancurukeng sibawa assasang.
4Ripakariyawai hukkungngé sibawa adélékengngé dé’ naengka naripatettong. Lebbi poréi tau majaé naiya tau malempué, naripasibalékeng adélékengngé.
5Nainappa makkeda PUWANGNGE lao ri umma’-Na, "Pénessaiwi bangsa-bangsaé ri seddému, namuhérang matu sibawa bengnga. Saba’ ri wettummu engka séuwa maélo Upogau’, iya dé’é muwatepperiwi rékko ricuritai bawang lao ri iko.
6Bangsa Babél iya masegge’é namajapperuro Upancajiwi matu bangsa iya makuwasaé. Mabbarisi’i matu mennang massu polé ri wanuwanna nanajalajja’i sininna linoé untu’ patunru’i sininna bangsa-bangsa laingngé.
7Kégi-kégi paompoi mennang amétaureng; nasibawang atempong nasampéyangngi mennang sininna hukkungngé sangadinna iya siturué sibawa élona.
8Anyaranna lebbi magattii naiya macang tutul-é, sibawa lebbi masekkangngi naiya serigala iya malupué. Pasukang makkinnyaranna poléi ri wanuwa-wanuwa mabélaé; poléi mennang pada-pada bokang iya séro’éngngi anréna.
9Maggasai tentarana untu’ pogau’i ateddekengngé, métau maneng tauwé mitai apolénna mennang. Tenribilang jumellana tawangenna.
10Naéllé’i mennang arung-ngarungngé sibawa nacawa-cawaiwi sining pegawé tanré. Naangga éntémmi tungke bénténgngé, natémpungiwi tana nainappa nasittai bénténgngéro.
11Nainappa siggatti angingngé joppani sining tau iya pakarajaéngngi awatangeng riyalénaro."
12PUWANG, riyolopa Iko iyanaritu Allataala. Iko Allataalaku iya mapaccingngé sibawa mannennungeng. Allataalaku sibawa pallinrukku, iyaro bangsa Babél-é Mupiléi sibawa Muwébbui barani untu’ hukkukki.
13Iyakiya pékkugi-Ko tahang mitai sining tau maja iya mabecco’éro? Dé’ga na-Mumapaccing senna untu’ mitai jaé? Dé’ga namaja péneddim-Mu mitai dé’é naadélé? Jaji, magi Muwammekko bawang wettunna tau malempué riyancuru ri tomadorakaé?
14Magi Muwangga’i tolinoé pada-padai balé ri tasi’é, sibawa pada-pada béré-béré iya dé’é gaga pamimpinna?
15Natikkengngi bangsa Babél-é sining tauwé sibawa méng, samanna mennang baléi. Nassarénréngengngi iyaro sining tauwé ri laleng jala-jalaé namassennas-sennanna bangsa Babél-é sibawa wassélé’na mennang.
16Nainappa nasompa mennang iyaro jalaé sibawa nawéréngngi pakkasuwiyang akkarobangeng, saba’ nasibawang iyaro jalaé lolongenni mennang dallé maona sibawa mancajini madécéng.
17Masa mennang matteru-terui matu rampui peddanna sibawa mpunoi bangsa-bangsaé, temmaddampeng?
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn